**Lövön silta** (ruots. *Lövö bro*) on Dragsfjärdin ja Kasnäsin väliselle yhdystielle 1830 Kemiönsaaren kuntaan, Dragsfjärdin Lövön ja Söljeholmenin saarten välille vuonna 2011 valmistunut 473 metriä pitkä, 7-aukkoinen liittopalkkisilta. Silta korvasi paikalla liikennöineen Lövön lossin. Silta avattiin yleisen liikenteen käyttöön 27.5.2011.

Sillan alitse kulkee 3,2 metrin kulkusyvyinen Biskopsö–Högsåran veneväylä. Sillan rakennustöiden ajan paikalla oli vesiliikenteelle kulkuaukko, jonka korkeus on 18 metriä ja leveys 80 metriä.

Valmiin sillan alituskorkeus väylän kohdalla on 19 metriä.

Liikenne
--------

Noin 400–500 vakinaista asukasta asui Lövön lossiyhteyden takana. Lövön saaren asukkaiden lisäksi lossin kautta kulkivat muun muassa Kasnäsin, Vänön, Rosalan ja Högsåran asukkaat. Vakinaisten asukkaiden lisäksi lossiyhteyden takana oli yli 1 000 vapaa-ajan asuntoa. Tieliikennettä oli vuonna 2002 keskimäärin 400 ajoneuvoa vuorokaudessa ja kesällä 500 ajoneuvoa vuorokaudessa.

Sillan alitse kulkevalla vesiliikenneväylällä 62 prosenttia liikenteestä on huviveneitä, moottori- ja soutuveneitä ja 36 prosenttia purjeveneitä. Väylää käyttävät myös satunnaisesti laivaliikenne ja kalastusalukset. Vuoden 1998 kesällä tehdyssä viikon laskentaseurannassa väylällä kulki 962 venettä ja alusta.

Rakentaminen
------------

Vuonna 2001 Tiehallinto teki Lövön lossipaikan kehittämisen yleissuunnitelman. Tiesuunnitelman laatiminen aloitettiin vuonna 2006.

Hankkeen urakoitsijana toimi Skanska ja urakkasumma on noin 7,8 miljoonaa euroa. Sillan teräsrakenneurakoitsijana on Rautaruukki, joka valmisti sillalle Suomen suurimmat siltalohkot. Koko rakennusalueen pituus on 1 125 metriä. Lokakuussa 2009 aloitettiin linjansiirtötyöt ja lossin siirtoa valmistelevat toimenpiteet. Kannen viisi teräslohkoa kuljetettiin paikalle merikuljetuksena ja nostettiin paikoilleen suurella merinosturilla. Yhden lohkon paino on 200 tonnia ja pituus noin 90 metriä. Lohkot asennettiin paikoilleen viikossa toukokuun 2010 aikana. Silta rakennettiin lossin kohdalle, ja eteläpuolisen rannan kalturi siirretään 40 metriä sivuun siltapaikalta.

Lähteet
-------

1. 1 2 3 4 5 6 7  Skanska rakentaa Lövön sillan Kemiönsaareen  16.10.2009. Skanska. Viitattu 13.11.2009. [vanhentunut linkki]
2. 1 2  Lähes puolikilometrinen silta avattiin Kemiössä *yle.fi*.  27.5.2011. Viitattu 25.7.2023.
3. ↑  Dragsfjärd – Kasnäs maantien 1830 parantaminen korvaamalla Lövön lossi sillalla, Dragsfjärd, yleisötilaisuus  5.10.2006. Tiehallinto. Viitattu 13.11.2009. [vanhentunut linkki]
4. ↑  Lövön sijainti *Kansalaisen Karttapaikka*. Maanmittauslaitos. Viitattu 13.11.2009.
5. ↑  Lupa myönnetty Lövön sillan rakentamiseen Kemiönsaaren kunnassa  12.10.2009. Länsi-Suomen ympäristölupavirasto. Viitattu 13.11.2009.
6. ↑  Vehmanen, Jukka: Ruukki tekee Lövön sillalle Suomen suurimmat siltalohkot  13.11.2009. Turun Sanomat. Viitattu 13.11.2009. [vanhentunut linkki]
7. ↑
8. 1 2  Tiedoksiantokuulutus – Lövön sillan rakentaminen Söljeholmenin ja Lövön väliseen salmeen Dragsfjärdin kunnassa (pdf)  29.8.2007. Länsi-Suomen ympäristölupavirasto. Viitattu 13.11.2009.
9. ↑  Lövön lossiyhteys muutetaan sillaksi  7.6.2006. Tiehallinto. Viitattu 13.11.2009. [vanhentunut linkki]

Aiheesta muualla
----------------

* Kuvia tai muita tiedostoja aiheesta **Lövön silta** Wikimedia Commonsissa

* Manufacturing and installation of Lövö bridge (Rautaruukki Oyj:n YouTube-kanava RuukkiMoreWithMetals)  30.11.2010. YouTube. Viitattu 27.5.2011. (englanniksi)
* Lupa myönnetty Lövön sillan rakentamiseen Kemiönsaaren kunnassa – Päätös nro 47/2009/3 (pdf)  12.10.2009. Länsi-Suomen ympäristölupavirasto.  (ruotsiksi)
* Lövön sillan rakennustyöt alkamassa  14.10.2009. Tiehallinto.  [vanhentunut linkki]